KIRJALLINEN KYSYMYS E-0862/01 esittäjä(t): Christopher Huhne (ELDR) komissiolle. Suu- ja sorkkatauti.



Virallinen lehti nro 115 E , 16/05/2002 s. 0002 - 0003



KIRJALLINEN KYSYMYS E-0862/01 esittäjä(t): Christopher Huhne (ELDR) komissiolle (22. maaliskuuta 2001) Aihe: Suu- ja sorkkatauti 1. Voiko komissio ilmoittaa, missä EU:n kanssa kauppaa käyvässä maassa on tällä hetkellä todettu suu- ja sorkkatautia? 2. Mihin toimenpiteisiin on ryhdytty saastuneen lihan tuonnin estämiseksi EU:hun? 3. Missä vaiheessa komissio sai tietää suu- ja sorkkatautiepidemian puhkeamisesta Etelä-Afrikassa, ja miten pian se ryhtyi toimenpiteisiin tartunnan estämiseksi? 4. Mistä viivästys johtui? David Byrnen komission puolesta antama vastaus (18. heinäkuuta 2001) Terveyttä ja eläinten terveyttä koskevista ongelmista nautaeläinten ja sikojen sekä tuoreen lihan tuonnissa kolmansista maista 12. joulukuuta 1972 annetussa neuvoston direktiivissä 72/462/ETY(1) määritellään eläinten terveyttä koskevat tuontiin liittyvät edellytykset. Direktiivin pohjalta komissio on tehnyt useita eläinten terveyttä koskeviin edellytyksiin ja eläinlääkärintodistuksiin liittyviä päätöksiä pysyvän eläinlääkintäkomitean lausuntojen seurauksena. Joulukuun 21. päivänä 1976 tehdyssä neuvoston päätöksessä 79/542/ETY(2) esitetään luettelo kolmansista maista, joista jäsenvaltiot sallivat nautaeläinten, sikojen ja tuoreen lihan sekä muiden tuotteiden tuonnin direktiivin 72/462/ETY mukaisesti. Suu- ja sorkkataudin osalta ainoastaan Etelä-Amerikan ja eteläisen Afrikan valtioilla on merkitystä lihan ja lihatuotteiden tuonnin suhteen. Erityiset tuontisäännöt koskevat maita, joissa joko esiintyy suu- ja sorkkatautia jollakin alueella ja/tai joissa eläimiä rokotetaan tautia vastaan. Kotieläinten tuonti kyseisistä maista yhteisön alueelle on kielletty. Kyseisten maiden osalta eläinten terveyttä koskevista edellytyksistä ja eläinlääkärintodistuksista säädetään eläinten terveyttä koskevista edellytyksistä ja eläinlääkärintodistuksista tuoreen lihan tuonnissa tietyistä Etelä-Amerikan maista 10. kesäkuuta 1993 tehdyssä komission päätöksessä 93/402/ETY(3) ja eläinten terveysvaatimuksista ja eläinlääkärintodistuksesta tuoreen lihan tuonnissa tietyistä Afrikan maista 12. huhtikuuta 1999 tehdyssä komission päätöksessä 1999/283/EY(4). Päätöksissä säädetään suu- ja sorkkataudin osalta seuraavasti: - tiloilla/alueilla, joiden eläimiä teurastetaan lihan tuomiseksi yhteisön alueelle, ei saa olla esiintynyt suu- ja sorkkatautia tietyn ajanjakson aikana; - lihan luuttomaksi leikkaamisen ja raakakypsytyksen on tapahduttava niin, että voidaan tieteellisesti todistaa mahdollisen suu- ja sorkkatautiviruksen tuhoutuvan käsittelyn aikana. Tämä on osoittautunut käytännössä tehokkaaksi keinoksi viimeksi kuluneiden 30 vuoden aikana. Lisäksi komissio (elintarvike- ja eläinlääkintätoimisto) tekee tarkastuskäyntejä kyseisiin maihin varmistaakseen, että säädökset on pantu täytäntöön asianmukaisesti. Suu- ja sorkkatautitapaus vahvistettiin sikatilalla Durbanissa Etelä-Afrikassa 17. syyskuuta 2000, ja asiasta tiedotettiin komissiolle 18. syyskuuta 2000. Etelä-Afrikan eläinlääkintäviranomaisilta saatiin 20. syyskuuta 2000 yksityiskohtainen raportti, joka lähetettiin jäsenvaltioiden johtaville eläinlääkintäviranomaisille. Vaikka sianlihan tuonti Etelä-Afrikasta ei ole sallittua, tuoreen lihan vientiluvat peruttiin välittömästi ja automaattisesti kaikkien mahdollisesti altistuneiden eläinlajien osalta, koska Etelä-Afrikan eläinlääkintäviranomaiset eivät enää voineet allekirjoittaa komission päätöksessä 1999/283/EY vaadittavaa eläinlääkärintodistusta. Mitään viivästystä ei ollut. (1) EYVL L 302, 31.12.1972. (2) EYVL L 146, 14.6.1979. (3) EYVL L 179, 22.7.1993. (4) EYVL L 110, 28.4.1999.